**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO MENO MOKYKLŲ MOKYTOJŲ DARBO UŽMOKESČIO FONDO SKAIČIAVIMO METODIKOS PATVIRTINIMO**

2020 m. gruodžio 22 d. Nr. T1-284

Plungė

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos švietimo įstatymo 58 straipsnio 1 dalies 3 punktu, Plungės rajono savivaldybės taryba n u s p r e n d ž i a :

1. Patvirtinti Plungės rajono meno mokyklų mokytojų darbo užmokesčio fondo skaičiavimo metodiką (pridedama).

2. Nustatyti, kad sprendimas įsigalioja nuo 2021 m. sausio 1 d.

3. Pripažinti netekusiu galios Plungės rajono savivaldybės tarybos 2019 m. gruodžio 19 d. sprendimą Nr. T1-307 „Dėl Plungės rajono meno mokyklų mokytojų darbo užmokesčio fondo skaičiavimo metodikos patvirtinimo“.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2020 m. gruodžio 22 d.

sprendimu Nr. T1-284

**PLUNGĖS RAJONO MENO MOKYKLŲ MOKYTOJŲ DARBO UŽMOKESČIO FONDO SKAIČIAVIMO METODIKA**

**I SKYRIUS**

**BENDROSIOS NUOSTATOS**

1. Plungės rajono meno mokyklų mokytojų darbo užmokesčio fondo skaičiavimo metodikos (toliau – Metodika) tikslas – nustatyti bendrą darbo užmokesčio fondo skaičiavimo tvarką, apskaičiuojant skiriamas Savivaldybės lėšas meno mokyklų mokytojams.

**II SKYRIUS**

**MOKYTOJŲ DARBO UŽMOKESČIO FONDO SKAIČIAVIMAS**

2. Plungės rajono meno mokyklų mokytojų darbo užmokesčio fondo savarankiškosioms savivaldybės funkcijoms vykdyti skirtos lėšos (DUMSB) apskaičiuojamos naudojant šią formulę (kiekvienai mokyklai atskirai): savivaldybės taryboje pavirtintas meno mokyklos mokytojų etatų skaičius (E) dauginti iš bazinės mėnesinės algos dydžio (BMA), dauginti iš koeficiento (R) ir dauginti iš socialinio draudimo koeficiento (Ksoc), tai yra DUMSB= E× BMA × R × Ksoc:

2.1. meno mokyklos mokytojų didžiausias leistinas etatų skaičius einamiems mokslo metams (E) tvirtinamas Savivaldybės tarybos sprendimu.

2.2. koeficientas (R) apskaičiuotas Lietuvos Respublikos Vyriausybės patvirtintoje Mokymo lėšų apskaičiavimo, paskirstymo ir panaudojimo tvarkos aprašo 2 priedo 3 punkte – 8,2 ( vidutinis sąlyginis mokytojo pareiginės algos pastoviosios dalies koeficientas).

2.3. socialinio draudimo koeficientas (Ksoc) apskaičiuojamas taikant teisės aktų nustatytą socialinio draudimo įmokos tarifą, išreikštą vieneto dalimis (tsoc), pagal formulę: ksoc = 1 + tsoc.

**III SKYRIUS**

**BAIGIAMOSIOS NUOSTATOS**

3. Pagal šią Metodiką apskaičiavus darbo užmokesčio fondą, gaunamas bazinis įstaigos mokytojų darbo užmokesčio fondas. Šis bazinis mokytojų darbo užmokesčio fondo dydis, priklausomai nuo Savivaldybės biudžeto galimybių, gali būti mažinamas procentais.

4. Gavus papildomas specialias tikslines dotacijas darbo užmokesčio fondui, meno mokyklų mokytojų savivaldybės savarankiškosioms funkcijoms vykdyti darbo užmokesčio fondas yra mažinamas proporcingai gautos dotacijos suma.

5. Per biudžetinius metus, vadovaujantis šia Metodika, apskaičiuotas ir patvirtintas darbo užmokesčio fondas gali būti padidintas, pasikeitus pareigybių koeficientams.

6. Vadovaudamasis šia Metodika, Finansų ir biudžeto skyrius apskaičiuoja mokytojų bazinį darbo užmokesčio fondą, įvertinęs biudžeto galimybes, ir, jei yra būtinybė, mažina jį atitinkamu procentu.

7. Savivaldybės tarybai patvirtinus Savivaldybės biudžetą, įstaigų vadovai, vadovaudamiesi darbo užmokesčiui patvirtintų lėšų suma, tikslina pedagogų darbo krūvio paskirstymo sąrašą, kurį derina su Švietimo, kultūros ir sporto skyriumi, o Finansų ir biudžeto skyriui pateikia pareigybių sąrašą. Pedagogų darbo krūvio paskirstymo sąraše nurodo pareigybes, pareigybių lygį, profesinio darbo patirtį, etatų skaičių, koeficientus, numatytas priemokas, bendrą koeficientų ir lėšų sumą. Pedagogų darbo krūvio paskirstymo sąraše nurodytų pareigybių ir etatų skaičius turi būti toks, kad būtų užtikrintas optimalaus ir kokybiško ugdymo proceso organizavimas. Naujas pedagogų darbo paskirstymo sąrašas rengiamas mokslo metų pradžioje.

8. Per metus įstaigų vadovai, neviršydami Savivaldybės tarybos sprendimu patvirtinto maksimalaus etatų skaičiaus ir darbo užmokesčiui patvirtintos lėšų sumos, gali keisti pareigybių sąrašą. Įstaigų vadovai apie pakeitimus informuoja Švietimo, kultūros ir sporto bei Finansų ir biudžeto skyrius, pridėdami pareigybių sąrašą su nurodytais pakeitimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_